Summary: O Goberno de 'concentración' que lideraba o ex presidente do Banco Central Europeo, con formacións de esquerda, centro e dereita, dinamítase antes de chegar aos dous anos de vida.

Fin da 'era Draghi' en Italia. O presidente da República, Sergio Mattarella, aceptou na mañá desta quinta feira a renuncia como primeiro ministro de Mario Draghi, un día despois de perder novamente o apoio de boa parte das forzas políticas que integran o seu Goberno de 'concentración'. Draghi, que xa presentara a súa dimisión a pasada semana —rexeitada por Mattarella—, foi sometido esta cuarta feira a unha moción de confianza no Senado italiano e, se ben superou o trámite, houbo máis abstencións que votos favorábeis á súa xestión malia sumar o seu Executivo 77% dos escanos totais do Senado. Mario Draghi aposta agora por seguir como primeiro ministro de Italia se a coalición permanece unida Isto debeuse a que as formacións de dereita Forza Italia —liderada por Silvio Berlusconi— e Lega —Matteo Salvini—, así como o Movimento 5 Stelle —Giuseppe Conte— decidiron non apoiar Draghi, que optara por continuar no cargo se a coalición ficaba unida. Quen fora presidente do Banco Central Europeo presentou agora unha nova solicitude de renuncia que, desta vez si, Mattarella aceptou, polo que a cidadanía italiana será chamada ás urnas este outono. Os intereses partidistas da Lega, Forza Italia e o M5S forzaron esta situación, ao entender estas formacións que poderían obter un maior rédito fóra deste Goberno que encabezou Mario Draghi en febreiro de 2021 por encargo do presidente da República, nun momento de máxima incerteza e gran división no país. De feito, as enquisas auguran unha vitoria folgada das dereitas. Italia camiña cara a un futuro incerto Tres gobernos en catro anos Desde os anteriores comicios, en 2018, Italia contou con tres gobernos diferentes. O primeiro, liderado por Giuseppe Conte —daquela independente—, tiña ministros e ministras do M5S e a Lega, mentres o segundo, novamente con Conte á cabeza, expulsou a Lega de Salvini e deu entrada, xunto ao M5S, ao Partido Democrático (PD), Italia Viva (IV) e Liberi e Uguali (LeU) —formacións de centroesquerda—. Finalmente, o terceiro Executivo, o de Draghi, coa entrada das principais formacións de todo o espectro político: M5S, Lega, Forza Italia, PD, IV, LeU, Articolo 1, Mas Europa e Centro Democratico.


Summary: O presidente d'A Mesa considera "disparatado" ser xulgado por "defender a Lei de Normalización Lingüística" e o uso do único topónimo legal da Coruña. Agarda que "se faga xustiza e se arquive o caso".

"Kafkiano" ou "disparatado". Son algúns dos cualificativos que o presidente d'A Mesa pola Normalización Lingüística, Carlos Callón, dá en atopar para definir o proceso xudicial ao que se enfrontou na mañá deste venres como consecuencia da denuncia do ex xuíz decano da Coruña, Antonio Fraga Mandián. O maxistrado demandou a Callón por reprocharlle que se gabase publicamente de empregar a "ilegalidade" de La Coruña para referirse á cidade coruñesa en documentos oficiais e agora, tras chegar a xuízo, a acusación reclámalle 15.300 euros de multa calculados a través dunha curiosa vía: o buscador de internet Google. En conversa con Praza Pública Callón explica que a acusación explicou durante o xuízo, "nunha actitude de perdoavidas", que inicialmente "valorara pedir 650.000 euros", estimados a partir "da difusión" do diario La Voz de Galicia , que recolleu o reproche do presidente d'A Mesa ao xuíz. Pero, finalmente, decidiron reclamar "1,5 euros por cada vez que aparece en Google" a frase "no tengo ningún rubor en usar la ilegalidad La Coruña". Isto dá lugar a 15.000 euros, máis o custo do propio xuízo. "Decidiron reclamar 1,5 euros por cada vez que aparece en Google a frase 'no tengo ningún rubor en usar la ilegalidad La Coruña" "Isto xa sobrepasa calquera racionalidade mínima", di Callón, tanto polos métodos para chegar á cantidade reclamada como, máis aínda, polo feito de estar a ser xulgado "polas miñas declaracións defendendo a Lei de Normalización Lingüística". O caso, afirma, é especialmente grave porque "son a terceira persoa denunciada por este xuíz" por "defender a lingua galega". Antes, di, estiveron no mesmo caso Eduardo Álvarez -tamén membro d'A Mesa- e o deputado do BNG Carlos Aymerich. "Vai denunciar a calquera persoa que defenda a Lei de Normalización? A calquera que lle lembre que a única forma oficial do topónimo é A Coruña?", pregúntase. Neste contexto, e tendo en conta ademais que mesmo a Fiscalía "pediu que se arquivase" o caso, Carlos Callón agarda "que se faga xustiza" e que, polo tanto, se produza o arquivo. Do mesmo xeito, coida que o xuízo debe ser un xeito de aguilloar o Goberno galego para que "atenda o que está a pasar e que tome medidas para que deixen de producirse discriminacións por defender a lei". Así e todo, e no medio da desagradable situación, Callón agradece "todas as mostras de apoio" recibidas durante as últimas semanas e tamén ante os propios xulgados, chegadas de diversas organizacións e de formacións políticas como o BNG e Compromiso por Galicia, sinala.


Summary: Ao gasoduto, que conectaría a península Ibérica co centro do continente europeo, fáltanlle por construír 226 quilómetros de tubos desde a localidade catalá de Hostalric até a francesa Barbaira.

O presidente do Goberno do Estado español, Pedro Sánchez, e o chanceler alemán, Olaf Scholz, certificaron esta terza feira a fronte común para avanzar no proxecto MidCat, o gasoduto para levar gas desde a península Ibérica ao centro do continente europeo, que apoiou publicamente Berlín mais que conta coas reticencias do presidente francés, Emmanuel Macron. Cando e como intervirá Bruxelas o mercado eléctrico europeo? Nunhas declaracións conxuntas tras participar como convidado nunha reunión do Consello de Ministros do Goberno alemán, Sánchez exhibiu sintonía en materia enerxética con Scholz. "Agradezo e moito a visión compartida que ten o chanceler alemán sobre a necesidade de acelerar as interconexións", sinalou o xefe do Executivo do Estado español. Sánchez lamentou que actualmente non se cumpran os obxectivos de interconexións entre a península e o resto da Unión Europea (UE) marcados pola Comisión Europea, ao estar por baixo de 3%. Rusia insiste en "non estar interesada" en cortar o envío de gas a Europa Isto fai, segundo o inquilino da Moncloa, que o Estado español non explote ao máximo a súa capacidade de regasificación, de 30% do total da UE, polo "pescozo de botella" que supón a falta de interconexións da península Ibérica co resto de Europa. Italia é a alternativa Sen realizar unha mención expresa ao rexeitamento de Francia a aumentar as conexións a través dos Pireneos, apuntou a que a alternativa ao MidCat é traballar no gasoduto que conecte o Estado español co italiano. "Se (as interconexións) non se desenvolven ao ritmo adecuado, na estratexia europea RepowerEU tamén se traza outra interconexión que é a da península Ibérica e Italia", subliñou Sánchez. En que consiste a "intervención de emerxencia" que está a deseñar Bruxelas no mercado eléctrico? Desta forma, o mandatario español marcouse como meta mellorar as conexións enerxéticas. "Iso é o que temos que resolver, sexa por Francia ou por Italia", incidiu para afirmar que o Estado español "responderá á chamada" dos Estados que máis sofren a "chantaxe inaceptábel" en materia enerxética do presidente ruso, Vladimir Putin. O proxecto, MidCat, leva anos paralizado polos seus elevados custos e o baixo prezo da subministración rusa. Restan por construír 226 quilómetros de tubos desde a localidade catalá de Hostalric até a francesa Barbaira e o Estado español solicita que sexa a UE a que sufrague os gastos da súa construción.


Summary: A UNESCO aprovou em Paris esta quinta feira a entrada do cante alentejano na lista representativa do património cultural imaterial da humanidade.

A UNESCO qualificou de "exemplar" a candidatura portuguesa do canto alentejano para passar a fazer parte do património cultural imaterial da humanidade. O Grupo Coral e Etnográfico da Casa do Povo de Serpa, composto de 21 membros, cantaram a canção Alentejo, Alentejo para festejar o reconhecimento da UNESCO. Após o fado em 2011, Portugal volta a entrar na lista representativa do património cultural imaterial da humanidade. Desta volta, o canto coletivo e social da tradição alentejana volta a celebrar em Paris o valor internacional da música portuguesa. O diretor da Casa do Cante de Serpa e coordenador da candidatura, Paulo Lima, pôs em destaque o "amor" do Alentejo pelo seu cante, o que ficou à mostra no envolvimento pela candidatura de grupos que praticam uma música tradicional que é de grande dinamismo e vitalidade na atualidade. Mais de 150 grupos dedicam esforços a manterem viva a tradição do cante alentejano. Cantores como Vitorino ou Zambujo são firmes defensores da sua riqueza musical. Portugal pode entrar de novo uma terceira vez -à margem da sua participação na multi-estatal dieta mediterrânea- se a cultura imaterial comum galego-portuguesa for admitida pela UNESCO na sua lista, candidatura que promove a galega "Ponte... nas ondas!"


Summary: A CDU cae 10 puntos e os socialdemócratas (SPD) poderán revalidar o goberno de coalición con Die Grunen (Os Verdes). Die Linke ficaría sen representación ao non atinxir o 5% obrigatorio para entrar no parlamento.

Non eran unhas eleccións calquera. Non só porque Renania do Norte-Westfalia sexa o länder máis poboado de Alemaña, con preto de 18 millóns de habitantes e un forte sector industrial, mais porque nesta rexión xermana a CDU de Angela Merkel tiña feito unha ampla campaña para tentar recuperar o poder que perdeu en 2010 a mans de socialdemócratas e verdes. Alén diso, e tras o acontecido en Francia, estas votacións eran tamén consideradas un exame á política europea de Merkel e á sua insistencia na austeridade. Á espera dos resultados definitivos, os datos das sondaxes a pé de urna indican que a CDU (Unión Demócrata Cristián) perdeu 10 puntos, polo que só obtería o 26 por cento dos sufraxios. Unha distancia importante coa socialdemacracia, que tería o 39% dos votos. O SPD goberna actualmente Renania-Westfalia en coalición con Os Verdes (que nestes comicios acadarían o 12% dos votos). Os liberais do FDP, parceiros do CDU no goberno federal, recollen votos entre os "espantad@s" da CDU a acadarían o 8,5 por cento dos sufraxios, superando o límite do 5 por cento que é necesario para ter representación no parlamento do länder. A esquerda, a debate Estas sondaxes tamén indican que Die Linke (A Esquerda) non acadaría ese 5% necesario, polo que ficaría ás portas do parlamento. En 2010 atinxiu 11 deputad@s. Pola contra, o "último fenómeno" electoral en Alemaña, o Partido Pirata, tería logrado segundo esas enquisas o 8 por cento dos votos polo que formaría parte da cámara. É xa o cuarto parlamento en que os "piratas" logran representación (no de Berlín conseguiron 15 deputad@s), cun programa electoral centrado simplemente en loitar contra as restricións e censura en Internet e contra o que no Estado español sería o canon dixital. Segundo diferentes persoas expertas, o Partido Pirata estaría a facerse co voto do descontento e da rebeldía, a costa de organizacións como Die Linke.


Summary: A iniciativa parte da área de Cultura da Deputación da Coruña e procura dar a coñecer as músicas que comezaron co apoio desta institución.

Rosalía Gómez Lasheras, Patricia Cadaveira, Ana Yáñez e Alma Sarasola son as músicas que tiveron oportunidade de formarse fóra da Galiza grazas ao apoio da Deputación da Coruña. Agora esta institución, a través da súa área de Cultura, permitirá coñecelas nuns concertos que realizarán no Teatro Colón os días 6 e 7 de xaneiro de 2022 dentro da experiencia 'Sons para un regreso'. As catro actuacións irán acompañadas de espazos de faladoiro para dar coñecer mellor as artistas participantes e as súas traxectorias. O xornalista Anxo Quintela, premio nacional de xornalismo cultural, conducirá estas pequenas conversas, introducindo ás verdadeiras protagonistas, as bolseiras, nesta primeira edición todas mulleres, que veñen desenvolvendo unha carreira en solitario ou como integrantes de distintos tipos de agrupacións. Artistas cunha extensa traxectoria O día 6 será a quenda da pianista Rosalía Gómez Lasheras, intérprete de piano amplamente eloxiada pola crítica, que está a desenvolver unha intensa carreira ao longo de escenarios de toda Europa, Oriente Medio ou Estados Unidos de América; e da saxofonista Patricia Cadaveira, quen combina a súa faceta creadora, tamén de bandas sonoras, coa de instrumentista e docente. Esta última subirá ao palco arroupada por Marés Sonoras, proxecto do que é cofundadora. O día 7 veremos as propostas das tamén docentes Ana Yáñez, guitarrista que se presentará co seu trío de guitarras Tres Trastes, formación cun orixinal repertorio; e Alma Sarasola, membro fundadora do Quinteto InVento, formación de vento que se centra tanto en repertorios propios deste tipo de formacións como na música contemporánea.


Summary: A Asociación de Pacientes advirte da situación "alarmante" que se viviu na tarde desta quinta feira, con "19 pacientes graves colados nos corredores de acceso e adxacentes e 35 pacientes con ingreso asinado pendentes de ocupar unha cama en planta".

A Asociación de Pacientes do Hospital Clínico de Santiago (CHUS) vén de alertar, na tarde desta quinta feira, dun novo "colapso" no servizo de Urxencias deste centro. Nun comunicado, a entidade informa da situación "alarmante" que se viviu contra as 17 horas de hoxe, con "19 pacientes graves colados nos corredores de acceso e adxacentes e 35 pacientes con ingreso asinado pendentes de ocupar unha cama en planta". Esta situación non é novidade no CHUS, pois, inciden, "xa se produciu os días 14 de xullo, con 17 pacientes agardando nos corredores e 30 con ingreso asignado, e o 19 de agosto, con 33 pendentes de ingreso e 5 graves nos corredores de acceso". Desde a asociación critican que a xerencia do hospital e o coordinación das Urxencias "seguen facendo caso omiso" das reiteradas denuncias da propia entidade e do persoal sanitario. Entre tanto, din, "continúan con esta práctica que vulnera a Lei de saúde da Galiza, os estándares de calidade do Ministerio de Sanidade e as recomendacións da valedora do pobo". Fátima Nercellas: "Deixarei de ser médica o día que poida ignorar o sufrimento dun paciente tirado nun corredor" A realidade vai alén das cifras oficiais que manexa a xerencia, aseguran desde o colectivo de pacientes: "Segundo a información publicada no Pulso do CHUS, nas últimas 24 horas foron atendidas no servizo 488 persoas e o nivel de ocupación das camas era de 51%". Ao mesmo tempo, ven "incomprensíbel" que, "a pesar da demanda existente de camas nas Urxencias, desde o 12 de agosto mantéñense fechadas as do Hospital Gil Casares", anexo ao Clínico. "Os servizos de Urxencias seguen a ser utilizados como un almacén de pacientes aos que se lles vulneran os dereitos fundamentais a intimidade e a dignidade. O seu colapso responde non só a unha incorrecta xestión e inadecuada utilización ética e deontolóxica dos recursos dispoñíbeis, senón tamén ao feito de que cada vez menos os servizos de atención primaria responden nos tempos adecuados as solicitudes de atención", advirten. Urxencias do CHUS nega a súa responsabilidade na espera de até 61 horas dun paciente de cancro Neste senso, indican que a demora no ambulatorio compostelán de Fontiñas é de "entre 6 e 9 días" para unha cita presencial; no Concepción Arenal, de "4 días"; no de Vite, de "8 días"; no do Milladoiro, de "6 días"; no de Rianxo, de "15 días", e en Cacheiras, de "10 días". A xerencia e o Sergas, están obrigados a xestionar os recursos dispoñíbeis atendendo a criterios éticos. E isto supón poñelos a disposición dos pacientes cando se produce a necesidade de atención e dotar de máis medios humanos e materias para que teñan capacidade de resolver as demandas asistenciais en condicións de calidade preservando en todo momento a súa dignidade e intimidade", sosteñen no comunicado.


Summary: A Asociación Cultural Vagalumes da Estrada organiza unha presentación do A FONDO especial que Sermos Galiza lle dedica a Antonio Fraguas, a quen este ano se lle dedica o Día das Letras Galegas. Será esta sexta feira, ás 20.30 horas, no MOME.

O Museo do Moble e da Madeira da Estrada (MOME) acolle esta sexta feira ás 20.30 horas, a presentación do A FONDO especial que Sermos Galiza dedica a Antonio Fraguas con motivo do Día das Letras Galegas. O caderno, con 40 páxinas, recolle unha ducia de colaboracións de persoas que coñeceron ou se aproximaron á obra do homenaxeado: Mª Xosé Fernández Cerviño, Felipe-Senén López, Uxío-Breogán Diéguez, Xoán Carlos Garrido, Malores Villanueva, Adolfo de Abel Vilela, Manuel Vilar, Xerardo Pereiro, Xosé Carlos Sierra, Xosé Manuel González Reboredo, Francisco Calo e Encarna Otero. Tomará a palabra no acto, entre outros, Manuel Vilar, secretario do Museo do Pobo Galego. O especial Día das Letras Galegas de Sermos Galiza será distribuído de balde entre as persoas que asistan á actividade. Roteiro A presentación do monográfico enmárcase no programa de actividades que a Asociación Cultural Vagalumes organiza con motivo do 17 de maio. Tamén a sexta feira, día 17, a entidade organiza un roteiro que seguirá os pasos de Fraguas. Terá lugar a partir das 17 horas con saída desde a mámoa do Arnado até o Castro de Ribela, que no seu día fora escavado por Fraguas. Con este roteiro, de menos de catro quilómetros, Vagalumes lembrará o contexto da presenza do homenaxeado co Día das Letras Galegas na capital de Tabeirós-Terra de Montes.


Summary: Oito entidades e colectivos de diferentes partes do país dan un paso adiante e impulsan unha ferramenta conxunta de coordenación na defensa e promoción patrimonial. A primeira cita será este sábado, nunha xuntanza aberta no Museo do Pobo Galego.

Un dolmen estragado no Valadouro e unha das súas laxes levadas para adornar un xardín. Unha mámoa de 6.000 anos destruída en Cea para ser substituída por un merendeiro. Tarefas forestais que destrúen castros e xacementos, abandono de décedas que pon en perigo bens de interese cultural... O patrimonio galego está sometido a non poucas agresións e perigos. Unha realidade que podía ser aínda moito peor de non ser polas entidades, colectivos e asociacións que traballan en diferentes partes do país para defender e protexer o patrimonio. Varias delas veñen de dar un paso adiante e apostar na creación da Rede de patrimonio cultural galego, unha iniciativa para a que abren as portas a quen se queira sumar á mesma. "En Galiza existen numerosos movementos culturais cidadáns que exercen unha constante actividade, de base local ou comarcal de defensa do devandito patrimonio, tamén da súa dinamización, cunha grande eficacia no control e vixilancia da contorna inmediata. Os resultados, moi loados nas súas áreas de acción, non sempre transcenden nin son abondo visibles a nivel galego", indican nunha declaración conxunta. "Porén (...) é preciso dotalas dun instrumento que lles permita operar naqueles ámbitos administrativos (comunidade autónoma, Estado, Unión Europea) que son de difícil acceso para unha pequena entidade e na que esta pode exercer un papel pouco representativo". De aí esta rede, como unha ferramenta conxunta de coordinación sen que iso supiña a perda de independencia das entidades e colectivos que a integran. "A mecánica de traballo inicial será o traballo conxunto e a elaboración de iniciativas decididas pola rede que teñan un claro fin de defensa e/ou posta en valor do patrimonio cultural e que pola súa natureza ou dimensión precisen dunha escala superior á de cada unha das entidades". Este sábado, 3 de xuño, terá lugar unha xuntanza aberta no Museo do Pobo Galego, en Compostela, para constituír a Rede. Entre as promotoras, Asociación galega para a defensa do patrimonio, Mariña Patrimonio, Adega, ou Patrimonio Galego, entre outras.


Unha das primeiras ordes ditadas polo Goberno de España ao comezo do primeiro estado de alarma polo coronavirus, en marzo de 2020, foi poñer a sanidade privada "ás ordes" da pública para afrontar o primeiro embate da pandemia. As empresas propietarias destes centros amosáronse en diversas ocasións remisas coa xestión dunha medida que, no caso galego, vén de chegar ao Tribunal Superior de Xustiza, onde 10 dos 12 hospitais privados que naquela altura formaban parte da patronal galega do sector (Ahosgal) -non especifican cales- reclaman algo máis de 13 millóns de euros á Xunta.Segundo fixo pública a propia asociación nun comunicado, estes integrantes da denominada Asociación de Hospitales de Galicia reclaman "indemnización individualizada" polos "danos e prexuízos causados" por aquela intervención "que os obrigou a estar á disposición" do Sergas. Naquelas semanas, láiase, tiveron que dispoñer de "medios persoais e técnicos ao completo" pero "non puideron desenvolver a súa actividade normal porque o Sergas os obrigou a suspender ou adiar actividade programada". Eses adiamentos producíranse tamén na sanidade pública.Afirma Ahosgal que estas empresas -actualmente dominadas polos grupos Ribera Salud, Quirón e HM- decidiron formular un recurso contencioso-administrativo contra a Consellería de Sanidade "despois de que o Servizo Galego de Saúde non respondese á reclamación administrativa presentada en marzo de 2021", un ano despois da intervención, para demandar "o abono dos danos causados pola posta á disposición durante o Estado de Alarma". Esa reclamación foi desestimada por silencio adminstrativo, o que a patronal dos hospitais privados considera "contrario a dereito".Dez hospitais membros da asociación Ahosgal levan a Consellería de Sanidade ao contencioso-administrativo para reclamar indemnizacións por "danos e prexuízos" ao estaren á disposición da sanidade pública durante o primeiro Estado de Alarma pola COVID. A contía, din, foi calculada pola consultora KPMGSegundo a entidade, as "contías dos danos causados" son a conclusión dun "informe de experto independente" encargado por Ahosgal á consultora KPMG, coa que o propio Goberno galego ten contratado diversos traballos, dende o controvertido informe para avalar a fusión de Caixanova con Caixa Galicia ata, máis recentemente, a procura de investidores para a -polo momento, frustrada- compra da fábrica de Vestas en Viveiro. Ese informe, din os hospitais privados, "concluíu que o prexuízo económico ascende a 13,3 millóns de euros" pola "paralización da actividade asistencial normal e ordinaria do 15 de marzo ao 21 de xuño de 2020" (en Galicia, o Estado de Alarma finalizara o 15 de xuño).Manteñen as empresas que "para calcular a indemnización individual" a cada hospital, que non detallan, KPMG avaliou "o lucro cesante" -os cartos que deixaron de ingresar durante eses mess- e o "dano emerxente causado polas medidas". Neste sentido, aseguran que "os hospitais galegos de xestión privada apoiaron dende primeiro momento poñérense á disposición do sistema público" naquel momento, pero "a Administración sanitaria galega debe indemnizar ás empresas polo sacrificio patrimonial e os danos e prexuízos sufridos", entre os que especifican que tiveron vetado "acollerse a ERTE ou conceder vacacións" naquel período, láianse.Neste contexto, Ahosgal asegura que o seus asociados levan á Xunta ante os tribunais polo que consideran unha "falta de vontade da Consellería de Sanidade para resolver" as súas demandas e despois de varias "peticións de diálogo". Tamén tras unha videoconferencia na que o pasado agosto, aseguran, o conselleiro Julio García Coesaña "se comprometeu a buscar unha solución", se ben tras esa conversa "non recibiron ningunha proposta".


Summary: Os municipios ourensáns de Amoeiro, Coles, A Peroxa e Vilamarín pídenlle ao Supremo que obrigue á institución eclesiástica ao pago do Imposto de Bens Inmobles, un tributo que xa reclaman Allariz, Mondoñedo e Monforte.

Cunhas arcas cada vez máis minguadas e a ameaza dun anteproxecto de reforma da administración local que quitará poder aos concellos, o alcalde do municipio de Amoeiro (Ourense), Rafael Rodríguez Villarino, deu este luns o paso definitivo para que o Tribunal Supremo sente xurisprudencia no pago do Imposto de Bens Inmobles (IBI) por parte da Igrexa. A Mancomunidade de Santa Águeda presentou un recurso de casación contra unha sentenza que impediu que Amoeiro puidese cobrarlle o IBI á Igrexa Rodríguez Villarino presentouse en Madrid acompañado da coordinadora de Política Institucional do PSdeG e deputada por Ourense, Laura Seara, e representando os catro concellos que forman a Mancomunidade de Santa Águeda -Amoeiro (PSOE), Coles (PSOE), A Peroxa (PP) e Vilamarín (PP)- para presentar un recurso de casación en interese da lei contra a sentenza do Xulgado do Contencioso Administrativo 1 de Ourense que o pasado novembro deu a razón á diocese ourensá despois de que Villarino lles reclamase en maio o IBI correspondente aos exercicios de 2010 e 2011. O alcalde de Amoeiro quere que o Supremo fixe dunha vez unha forma de actuar igual para todos os Xulgados do Contencioso Administrativo. En declaracións a eldiario.es, Villarino resaltou a contradición entre a resolución do Contencioso Administrativo 1 de Ourense, que declarou o dereito da diocese á exención do imposto, e o 2, que desestimou o recurso da Igrexa e sentenciou ao clero a pagar 329 euros de IBI cando o Concello de Allariz (Ourense), que reclamará os tributos. O alcalde de Amoeiro quere que o Supremo fixe dunha vez unha forma de actuar igual para todos os xulgados nestes casos O precedente creado por esta sentenza favorable ao Concello de Allariz abriu a vía para que outros municipios galegos ultimen xa o cobro deste tributo. Así, son xa varias localidades gobernadas polo BNG, ao igual que a vila alaricana, as que iniciaron os trámites para aplicar o IBI a estas propiedades eclesiásticas. Mondoñedo e Monforte, dúas vilas con abundantes edificios propiedade da Igrexa nos seus lindes, xa anunciaron a súa intención de cobrar o IBI logo de que a sentenza do caso de Allariz reforzase unha intención que xa viña de lonxe. "Non creo que haxa ningún católico que diga que hai que discriminar a uns sobre outros; todos somos iguais ante a lei e, para os crentes, todos temos que ser iguais ante Deus", aseguraba a Praza Severino Rodríguez, alcalde dun Concello monfortino que xa realiza un inventario dos bens eclesiásticos para comezar a cobrar o imposto nunhas semanas. A sentenza favorable ao Concello de Allariz abriu a vía para que outros municipios gobernados polo BNG reclamasen o IBI O recurso de casación deste luns presentouse en representación da Mancomunidade de Santa Águeda e reclama o pago do IBI por un total de dezaseis bens inmobles. O alcalde de Amoeiro defendeu que todos estes bens son leiras rústicas e urbanas que non se benefician do Concordato acordado co Vaticano. No texto presentado ao Supremo considérase que "os bens inmobles propiedade da Igrexa católica só han de estar exentos do pago do IBI a condición de que estean destinados ao culto, residencia de bispos, cóengos e sacerdotes con cura de almas, oficinas da curia diocesana ou parroquiais, formación do clero e universidades eclesiásticas que impartan ensinos propios de disciplinas eclesiásticas, ou primordialmente a casas ou conventos das ordes, congregaciones relixiosas ou institutos de vida consagrada". A recadación do IBI en todo o Estado podería chegar aos 2.500 millóns Villarino mostrouse convencido de que se se fixase xurisprudencia, "todos os concellos acabarían reclamando o imposto". A nivel estatal, estima, a recadación oscilaría entre os 2.000 e os 2.500 millóns de euros, unha cantidade que, segundo o escrito presentado, "non parece disparatada se se ten en conta o que a Igrexa católica é despois do Estado a entidade que maior número de propiedades ten e que o historiador Staley G. Paine cifra ao redor dos cen mil unidades, das cales só cinco mil son edificios relixiosos". O recurso fai fincapé en que tal exención agrava o déficit das administracións locais: "Na conxuntura económica na que nos atopamos, cun déficit público disparado, nun marco no que as administracións locais apenas ingresan suma algunha polo imposto sobre construcións, instalacións e obras, a consecuencia da aplicación de tal errónea doutrina é o agravamento do citado déficit respecto das administracións locais, que non van poder contar cos recursos que debería achegar a Igrexa católica". Denuncia ademais que este privilexio permite manter os edificios abandonados "improductivos sen custo tributario algún e á marxe do tecido produtivo co consecuente prexuízo para a economía nacional". Aínda que o Supremo aínda debe admitir a trámite o recurso, Villarino exhibiu a súa confianza e considerou que xa é hora de entrar en razón neste asunto tendo en conta a situación económica non só estatal, senón sobre todo dos pequenos municipios.


Summary: O aínda presidente da Xunta formalizou esta cuarta feira a súa candidatura para presidir o PP a nivel estatal, de cara a un congreso extraordinario no que xa ten unha rival: Alexia Herranz, do PP de Gandía e partidaria de Isabel Díaz Ayuso.

O presidente da Xunta da Galiza e xa oficialmente candidato a presidir o PP estatal, Alberto Núñez Feixoo, presentou esta cuarta feira 55.000 avais para confirmar a súa candidatura á presidencia do PP na sede do partido na rúa Xénova de Madrid. Na súa intervención ante os medios, puxo en cuestión que se deba falar "agora" co Goberno estatal da renovación do Consello Xeral do Poder Xudicial (CXPX) "cando hai unha guerra ás portas de Europa" e o prezo da luz está a "disparar a inflación" e facendo que "fechen" as industrias. "Crin que tiñamos un problema máis grande que ese", exclamou, para deixar claro que si abordará o asunto, mais "respectando" a orde de prioridades. "Se o problema do PSOE é pactar o CXPX terán que explicar por que esa é a prioridade de España", engadiu Núñez Feixoo. Posíbel pacto con Vox en Castela e Léon Ao ser preguntado polos posíbeis pactos do PP en Castela e León para lograr a investidura de Alfonso Fernández Mañueco, Feixoo deixou claro que, dado que este é o único deputado do Parlamento con posibilidades para presidir a rexión por decisión dos electores, pedirá ao PSOE que facilite a súa investidura se non quere unha repetición das eleccións. Feixoo, disposto a que o PP pacte con Vox en Castela e León Neste senso, precisou que dado que "non hai" alternativas, Mañueco ten a "liberdade" e a "responsabilidade" de darlle estabilidade á Xunta de Castela e León. Con todo, argumentou que tamén os procuradores teñen a responsabilidade, nun momento de extraordinaria dificultade para o Estado español, de buscar unha fórmula para a investidura. Por iso, dixo que o PP falará con todos os grupos da Cámara empezando polo PSOE, que é o de maior representación tras o PP. Os socialistas, engadiu, teñen a "responsabilidade e a oportunidade" de favorecer que goberne a lista máis votada. Aliás, defendeu que esta petición ao PSOE para que facilite a investidura do candidato popular en Castela e León non debe estar vinculada a que o PP rache os seus acordos con Vox noutros territorios. Feixoo rexeita pór data á súa marcha da Xunta e cre que Pontón debe dimitir Feixoo non aceptou "lección ningunha" do PSOE sobre pactos, "e menos desde que goberna Pedro Sánchez", enfatizou. A este respecto, lembrou os acordos dos socialistas con "partidos independentistas e populistas", dixo, citando EH Bildu. Por iso, advertiu que se do que se trata é de "rachar alianzas con partidos independentistas ou populistas", o primeiro que ten que facer Sánchez é "rachar o seu Goberno". Na súa opinión, sería unha "conversa interesante" falar de non pactar con este tipo de partidos. A respecto de se Vox debería ou non presidir as Cortes de Castela e León como pediu o partido de Santiago Abascal, Feixoo deixou claro que, aínda que el non participa desas negociacións, entende que, se gañou o PP co triplo de deputados que Vox, "parece razoábel" que sexa o PP o que presida a Cámara. "É o que quixeron os votantes", exclamou, e engadiu que non adoita ser habitual que presida as Cortes un dos partidos que tivo menor representación. Alexia Herranz, rival de Feixoo A militante trans do PP de Gandía Alexia Herranz xa presentou perto de 120 avais para a súa candidatura á presidencia do PP en diferentes sedes de todo o Estado, segundo informou en declaracións aos medios esta cuarta feira, ás portas da sede do PP do País Valencià. Esta candidatura, dixo, "empezou porque a poboación se alzou en nome de Isabel Díaz Ayuso". "Respecto a Feixoo, porque ten catro maiorías absolutas que o avalan, mais o paso tiña que dalo Isabel", engadiu. O PP convoca oficialmente o seu Congreso Extraordinario para o 1 e 2 de abril A partir de aí, sinalou que se o Comité Organizador ratifica a súa candidatura comezará a levar a cabo un debate co seu equipo para "mover o programa", que se centrará, entre outros aspectos, na necesidade de convocar congresos locais de cara ás municipais e no recoñecemento dos dereitos das persoas trans.


"É o Resurreixon Fes", dicíalle a un ancián o seu acompañante. E precisou: "o concerto dos rapaces". A aclaración despexaba a sorpresa ante a multitude (máis de 80.000 almas) que convocou o Resurrection Fest: o festival de música "extrema" que, desde hai 12 anos, se celebra en Viveiro. Tres días de estrondo que vivimos en familia. Algúns coñecidos pasaron a considerarnos a prole dos Monster. Debiamos ter ido a Disneylandia. Fomos ao Resu porque as nosas orixes están en Viveiro. E, postos a escoller un parque temático, optamos polo que ofrecía a traca pirotécnica de Rammstein que coroou a edición deste ano. No canto do castelo Disney e os seus fogos artificiais, metal industrial da Merkel. Tralla da troika con aires de ópera bufa e incendio post-nuclear na Mariña lucense. Unha boa metáfora das políticas de austeridade que impón Bonn. Vacacións familiares no inferno hardcore. Fomos ao Resu porque as nosas orixes están en Viveiro. E, postos a escoller un parque temático, optamos polo que ofrecía a traca pirotécnica de Rammstein que coroou a edición deste ano Os nosos fillos expuxéronse (con auriculares) a bandas con nomes como Suicidal Tendencies: punk californiano do século pasado, executado agora por uns señores de volume (físico e acústico) considerable. Vímolos case a pé de escenario, rodeados de xentes que coidaban dos pequenos, facendo roda ao redor deles en lugar de bailar pogo. Conteilles que, con 18 anos, "Tendencias suicidas" eran un "dos meus" grupos. Igual que RANCID ou Los Ramones (resucitados, literalmente, por CJ Ramone). Tremenda educación sentimental! "Xa verás. Despois queixaraste de como che saíron". Xoán tranquilizoume. Como quen non quere a cousa, deume unha lección: "non vaias pensar que quero ser como eles, papá". "Non tes por que ser como os que che gustan", agregou. Envexei a súa madurez. É un bo posicionamento para ser un fan de gustos extremos, sen perder a noción de quen é un. Van outras catro ensinanzas tiradas xunto a unha esposa e dous nenos (ela rememorando os seus anos de Barricada, eles de 10 e 12 anos) no festival máis besta de toda a Península. -O hábito non fai ao monxe. Isto descubriuno a pequena Iosune, cando se decidiu a acompañarnos vencendo reticencias iniciais. As hostes enloitadas con camisetas de zombis incorruptos e cadáveres desmembrados, tatuadas e aneladas ata as cellas, ofrecían doses insospeitadas de dozura e agarimo. Abrazábanse aos "Resu Kids" nos selfies ou ofrecíanse a retratarnos. Tamén ensinaron melomanía fina aos pequenos: "Non te preocupes por non ver: pecha os ollos, que é mellor". Identificados pola súa baixa estatura, gnomos infantís, trolls con acné e viejunos, balancearon as cabezas xuntos. "Headbangers" que, en lugar de asentir, dicían NON ou lle daban voltas á cabeza. Dúas actitudes moi recomendables, no plano ético e intelectual. Xoán tranquilizoume. Como quen non quere a cousa, deume unha lección: "non vaias pensar que quero ser como eles, papá". "Non tes por que ser como os que che gustan", agregou. Envexei a súa madurez -O feminino non quita o valente. Dúas mozas galegas, Bala, apenas armadas con guitarra e batería, ametrallaron a miles de machirulos melenudos. "Girl power" en bruto, tensión e volume brutais. O duo de princesas do ruído masacra os roles de xénero dun estilo musical que (como non?) rezuma testosterona. Salvando a distancia (que é abismal) a walkiria de Arch Enemy, non queda atrás. Había moitas menos mulleres que homes entre o público. Pero as que subiron ao escenario multiplicáronse como unha praga incontida. E despregaron unha lema para as súas compañeiras: desertade de Instagram, formade unha banda, ide a bandcamp. E para os mozos, un consello: séntavos ben a saia. Quen a levaban reivindicábanse en plan viquingo ou celta. Outras pernas masculinas espidas, que desprezaban o pantalón curto, sinalaban que Braveheart no século XXI é trans. Vimos queers metaleiros que levaban tutús rosa, rapaces con vestidos estivais de moza ou disfrazad*s de Pokémon cunha actitude non menos indómita. Os corazóns valentes e hardcore (de núcleo duro) latexaban con pulsións de arco da vella. Os corazóns valentes e hardcore (de núcleo duro) latexaban con pulsións de arco da vella -Nada máis moderno que un clásico, nin máis global que o de casa. O Resu confirma que como na casa non se come en ningures. E se o menú combina materia prima local e pratos internacionais, daquela non ten parangón. Vaia un exemplo de mestizaxe glocal: en Viveiro debuxaron o seu vate romántico, Nicomedes Pastor Díaz (o da estatua da praza), como un hardcoreta. Os traballadores do casco antigo levaban camisetas que retrataban o poeta, embaixador e parlamentario vivariense do XIX coa cara tatuada. Convertérono en membro dunha mara, coas marcas do narco e o amor de nai no rostro. Un camareiro (ao que camelamos e nos agasallou co triplo de petiscos) dicía que preferiría levar debuxada na camiseta, entre o peito e o bandullo, á pintora Maruja Mallo (tamén nada en Viveiro). A modernidade consiste en reformular referencias locais en formato global. Os pailáns van de cosmopolitas. Para marulo, Trump: crucificado nas camisetas da rapazada máis politizada. O público converte a industria cultural en música popular resucitando celebridades do pasado e condenando ao inferno as que dominan o presente. Seguir a unha banda de rock, lonxe de ser un exercicio de imitación, implica refacer o álbum familiar, reivindicar un santoral propio e exorcizar demos. Seguir a unha banda de rock, lonxe de ser un exercicio de imitación, implica refacer o álbum familiar, reivindicar un santoral propio e exorcizar demos -Sexamos donos do noso medo. Se cadra é esta a maior ensinanza da música satánica do Resu: xoga co teu canguelo e aprende a xestionalo en Santa Compaña. Ánimas benditas, laicas e ateas exhibían unha aparataxe terrorífica que, en lugar de desactivarlos, podía xerar rabia contra o verdadeiro Belcebú. Ocorréusenos unha mensaxe ecoloxista para a próxima edición do festival. "Máis metal na pel que no sangue". "Máis piercings e menos Alúmina". Á beira de Viveiro, en San Cibrao, inaguraron unha planta procesadora de aluminio en 1980. Desde aquela, este monstro do desarrollismo tardofranquista permanece varado entre Celeiro e Burela: dous portos pesqueiros claves do Cantábrico. Hai nada morrían dous traballadores e os seus compañeiros denunciaban falta de seguridade e fugas de lodos vermellos. Cada día que espertamos, o dinosauro segue aquí. En lugar de rock'n punk, o seu sangue corre polas nosas veas. Ese atentado ecolóxico, ademais revoltas en plan irmandiño, provocou un disco antolóxico do rock galego: Aluminio. Un vinilo de Bibiano, desaparecido hai apenas un ano, con portada metalizada. Contén unha versión do poema de Rosalía de Castro, Negra Sombra, que sinala que o loito que visten as multitudes do Resu vén de lonxe. O milenarismo apocalíptico do Resurrection Fest permite, como o existencialismo de Rosalía de Castro, "abraiarnos". Exaltan un nihilismo humanista que lle permite a un recoñecer a sombra máis escura "ao pé dos meus cabezales, facéndome mofa". A poeta figura nunha das camisetas oficiais do festival. Leva cornos, unha serpe-colar e dos seus lacrimais descenden surcos negros. "É calquera, pero a xente ve a Rosalía", dixo a moza que a vendía. Saben dalgún epitafio máis fermoso?1 Pero isto non é unha columna patrocinada. A pesar de ter pase de prensa, non pisamos o espazo-apartheid para os VIP. Bautizárona o Pandemonium. Irá con segundas? Sería un espléndido exercicio de retranca identificar unha reunión de demos co conclave de enterados, snobs malos e "xentes do sector" que puideron pagarse terraza e bar exclusivos. Tamén no inferno hai clases; sociais, enténdese. "É calquera, pero a xente ve a Rosalía", dixo a moza que a vendía. Saben dalgún epitafio máis fermoso? Aclarémonos. A disxuntiva para empezar as vacacións familiares podería ser: Disneylandia ou Resurrection? É posible que o ano próximo vaiamos ao primeiro. Xa hai plans. Poderemos afrontalo. Estamos inmunizados. Asumamos que falamos de parques temáticos. Espazos que subliman o consumo como forma de lecer. Dúas feiras turísticas que promocionan cultura-mercadoría. Pavillóns universais, exhibicións de modelos de concibir o mundo, fabricados en serie. Salas de aforamento masivo que proxectan guións sociais sobre que dá pracer e en que consiste o éxito. Espazos de sociabilidade que comercian con identidades en venda. Postos a escoller, fomos ao Resu. Merchandising de purpurina rosa e azul ou tinguido de negro, pero con tons do arco da vella? "Vive consumindo", gritan histéricos os adolescentes de Disney Channel. "Consome ata morrer", remoen os Resu Kids. Os primeiros aspiran a ser cuñados e Melanias de Trump. Os segundos evocan o portal contrapublicitario de Ecoloxistas en Acción. Con algo de pedagoxía doméstica, aprenderían que o Mercado (se lle deixas) envelena, que o consumo non alonga a vida e que esta ten un final que ninguén pode roubarche se elixes os teus medos. Melodías para o pensamento positivo? Ou decibeis que converten o pesimismo en combustible que ilumina, dá lucidez? No Resu vimos que a xente máis doce ás veces ocúltase con disfraces terribles (e o contrario), que a valentía non leva na entreperna (a non ser que cobre forma de guitarra), que a modernos non nos gaña ninguén (porque sabemos de onde vimos) e que ou mandamos no noso medo ou nos pode(n). No Resu vimos que a xente máis doce ás veces ocúltase con disfraces terribles (e o contrario), que a valentía non leva na entreperna (a non ser que cobre forma de guitarra), que a modernos non nos gaña ninguén (porque sabemos de onde vimos) e que ou mandamos no noso medo ou nos pode(n) Ademais, xentes implicadas contan que os empregos que ofrece o Resurrection destacan fronte aos doutros festivais de máis ringorrango. A precariedade dos eventos estivais traduciuse, por desgraza, en mortalidade laboral. Pero hai outros modelos de negocio, tramados desde hai xeracións. O Resu é industria cultural de proximidade: feita por, desde e para o tecido local. Entendéndoo sen fronteiras, tal como o teceu (e segue tecendo) a Galiza emigrante. A cultura popular emancípase da industria se a facemos propia. Se nola apropiamos, dándolle significado propio e incorporándoa a prácticas novas, non previstas polos mercadores. Canto máis imprevistas e imprevisibles, canto máis herética co Becerro de Ouro sexa a apropiación, máis rica é a experiencia estética, social... e política. Hai que perpetrala tamén no hipermercado Disney, no regatón macho-obsceno ou a pelexa de galos de Eurovisión. Mercadorías culturais que os programadores consideran adecuadas para nenos. Podemos axudarlles a remezclarlas como fan os DJs con outros referentes, para non ser marcados, tatuados coas marcas do Mercado. No Resu aprendemos a mesturar auga e aceite. Aceite pesado e auga fina. Rammstein actuou con orballo. "O concerto dos rapaces" é un despropósito. Un evento multitudinario ao aire libre nun dos lugares máis chuviosos de Europa. Un ensaio, unha jam session estrondosa (como a que montaron Animals as leaders), cun resultado tan brillante, que nin á mantenta. E, no que nos toca, a saga continúa. Ao primeiro concerto que asistín levoume o meu pai: era de Paco Ibáñez. Ao segundo, o meu primo Paco Mayo: eran Los Ramones, teloneados por Siniestro Total. Con poucos anos menos, os nosos fillos axudáronnos a revisitar o punk da nosa mocidade e a masticar con dentes xa mellados o hardcore de agora. Pedagoxía paternofilial nun campamento indio de verán. "Deseo de ser piel roja", titulou L.M. Panero un dos seus poemas. Outro que faltou, estando presente. Resucitará para a próxima edición, será a XIII! E, se non, esperaremos á 666. 1 Se cadra, rivaliza con este de Lois Pereiro, o poeta (en) galego máis punk (1958-1996): "Cuspídeme enriba cando pasedes / por diante do lugar onde eu repouse / enviándome unha húmida mensaxe / de vida e de furia necesaria." Un temazo aínda por escribir e tocar no vindeiro Resurrection.


Summary: R.P., que veu dar á Galiza fuxindo da súa parella ao se atopar en situación de violencia machista, vivíu os últimos cinco anos nun piso cuxo aluguer polo que pagaba 175€ en aplicación da Lei integral contra a violencia de xénero. O contrato expira a finais de xaneiro e a Xunta non ten intención de o renovar.

Prefire agochar a súa identidade detrás das siglas R.P. "porque a xente fala moito sen saber", mais non ten problema en falar cunha xornalista. Ao contrario. Quere que a súa historia se coñeza. Se a presión social non o remedia, a finais de xaneiro quedará sen casa canda as súas tres crianzas menores de idade: unha muller de 17 anos e dous homes de 15 e 13 que sofren diversidade funcional por un problema ocular e que teñen recoñecido o primeiro grado de dependencia, malia non cobrar prestación ningunha. Ela propia ten recoñecida tamén unha discapacidade do 33% ao padecer unha doenza respiratoria e dificultades de audición. "Estou tan desesperada xa ao non recibir ningún tipo de solución que vou aproveitar esta minusvalía a ver se algunha empresa me contrata agora", di R.P., quen leva desde xuño petando nas portas da Xunta e do Concello de Vigo sen que ninguén abra. Desde o Concello, o goberno de Abel Caballero (PSdG-PSOE) explica que non poden facer nada porque o piso en que mora a familia está tutelado pola Xunta; e na Xunta din que non poden renovar o contrato porque a duración está limitada a cinco anos. R.P. non podería quedar logo nesa vivenda mais, que acontece cos outros 18.000 inmobles que a plataforma Stop-desafiuzamentos estima que hai baleiros na cidade olívica? "Pido que me dean outro piso de aluguer social porque non podo pagar eu soa unha vivenda", razoa a muller, cabeza de familia. Asegura que nestes seis últimos meses procurou por unha casa, mais "o mínimo que me piden son 350 euros e se os meto no aluguer como pago a auga? E a luz? E a comida?" Xa agora, cando os seus ingresos se limitan aos 426 euros dunha renda de inserción, R.P. recorre á solidariedade das organizacións sociais viguesas para que lle axuden coa alimentación. En situación de violencia machista Por que a Xunta lle concedeu o piso en que mora desde hai cinco anos? En aplicación da Lei integral contra a violencia de xénero, pois R.P. veu dar á Galiza "fuxindo" de Portugal, onde partillaba vivenda coa súa parella, após denuncialo por malos tratos. Primeiro viviu en Cee e finalmente desprazouse a Vigo, onde atopara un emprego. Malia que a denuncia por violencia machista non se resolveu aínda --"estou nos tribunais en Portugal e aquí para que me pague a manutención"--, o Goberno galego estima que non é posíbel renovar o contrato de aluguer e non achega ningunha outra solución. Desde Stop-desafiuzamentos, a activista Carlota Pérez informou xa en conversa con Sermos Galiza que tan pronto como o Concello resolva de maneira definitiva a situación de Analía Méndez encetarán as mobilizacións para frear este novo despexo.


Summary: A maxistrada atribúe ao administrador do grupo empresarial, ao que sitúa no centro da presunta trama corrupta, "rendas ocultas non declaradas" por importe de 3,7 millóns de euros

No outono de 2015 a xuíza que instrúe o caso Pokémon, Pilar de Lara, deu o primeiro paso para adelgazar a complexa investigación: ditaminou trasladar a parte do caso que atinxe a suposta corrupción ligada ás empresas do grupo Véndex, presunta cerna da trama, á Audiencia Nacional. Mentres aumentaban os receos nos ámbitos político e xudicial pola formación de 'macrocausas' a Audiencia de Lugo avalaba tamén unha decisión que case ano e medio despois aínda non se fixo efectiva -o pasado xaneiro De Lara argumentou nunha providencia que a responsabilidade de facelo era do secretario xudicial, informou El Progreso- e, neste intervalo, a maxistrada continuou a instrución. O resultado das súas dilixencias vén de tornar nunha nova decisión que non é menor: a imputación de ata dez empresas do grupo Véndex por ata media decena de delitos de presunta corrupción en Galicia e Catalunya. Segundo un auto ditado por De Lara o pasado día 13, a cuxo contido tivo acceso Praza.gal, a xuíza vén de concluír que as empresas do grupo Véndex, lideradas polo seu administrador Gervasio Rolando, actuaron como "unha auténtica organización que responde a unha estrutura xerarquizada e a unha mesma política empresarial, consistente na obtención de concursos" públicos "de forma presuntamente ilícita en connivencia con autoridades e funcionarios". Esa connivencia, segundo cre a xuíza baseándose nas pescudas de Vigilancia Aduanera -o corpo que emprega como policía xudicial- estaría baseada en "entrega de cartos, agasallos, contratación de enchufados e prestación de favores". A xuíza atribúe ao administrador do grupo "rendas ocultas non declaradas" de 3,7 millóns de euros "Non cabe dúbida", di De Lara no seu auto, de que "os delitos se cometeron en proveito" das empresas do grupo por parte dos seus dirixentes a comezar polo seu administrador principal, a quen atribúe un "incremento patrimonial ou rendas ocultas non declaradas" que ascenden, segundo "os distintos informes periciais", a uns 3,7 millóns de euros acumulados entre os anos 2009 e 2012. Rolando acusa a xuíza, "constituíu ese fondo de diñeiro en efectivo opaco do que dispuxo segundo o seu libre albedrío, para o seu beneficio propio", xa sexa "particular", con "sobresoldos non declarados" ou da propia empresa. Entre as finalidades dos cartos negros que, segundo a xuíza manexaron as empresas de Véndex, estarían tamén os presuntos pagamentos a "políticos e funcionarios", así como "o financiamento de partidos políticos e pagos en B a empregados do grupo e colaboradores". Así as cousas, a maxistrada da Pokémon cita para o vindeiro 4 de abril nos xulgados lucenses os representantes legais dunha decena de empresas do grupo en calidade de imputadas "por delitos de tráfico de influencias, suborno, falsidade documental, delitos fiscais e branqueamento de capitais". Trátase das empresas Grupo Europeo de Servicios DOAL, Procedimiento de Aseo Urbano, Servicios y Materiales, Central de Administración y Análisis Financieros, Servicios SEMAT, SINTRASA, ECONAR, Serveis Generals per Municipis e mais a matriz do grupo, a propia Véndex. Todas elas contrataron con Administracións públicas galegas e catalás, fundamentalmente no ámbito municipal. As empresas terán que responder o 4 de abril por presuntos delitos de tráfico de influencias, suborno, falsidade, delito fiscal e branqueamento de capitais Estas empresas terán que responder, no que atinxe a Galicia, por contratacións e actuacións que De Lara considera irregulares en ata unha ducia de concellos durante case unha década e ata o pasado mandato municipal (2011-2015), no que estourou a operación. O maior volume de contratos dos que a xuíza sospeita concéntranse na Coruña, Santiago, Ourense e Lugo. No consistorio coruñés pon o foco en adxudicacións do goberno de Carlos Negreira como o mantemento do Aquarium, os servizos complementarios do centro Ágora e do IMCE ou suposta facturación irregular ligada ao Trofeo Teresa Herrera, ademais do que considera unha "adxudicación e facturación ilícita" do servizo da ORA. En Santiago fíxase na xestión dunha escola infantil, na conserxería de varias instalacións municipais e no guindastre. En Lugo os contratos dos que sospeita a xuíza son a ORA, a información turística e servizos en centros deportivos e en Ourense considera que existiron irregularidades na ORA e a limpeza de instalacións municipais. Aínda que cun menor volume, tamén cita no seu auto aos concellos de Marín, Boqueixón, Verín, Ferrol, O Carballiño, Ordes, Sada e Arteixo. Todos os casos refírense a anteriores mandatos municipais.


Summary: O conflito aberto no Partido Popular continúa medrando. Mentres Pablo Casado e Isabel Díaz Ayuso se reafirman nas súas posicións, Alberto Núñez Feixoo déixase querer por uns e por outros. O influínte comunicador da dereita Federico Jiménez Losantos é un dos últimos en apoiar a candidatura do mandatario galego á presidencia da formación conservadora.

Os movementos sucédense a un ritmo vertixinoso no Partido Popular. A un lado, os principais dirixentes da formación acoden aos medios de comunicación para facer pública a súa posición no conflito, tomar partido por un dos bandos en confronto e asentar a súa versión dos feitos. Ao outro lado, mantéñense contactos discretos entre as máis significadas referencias da organización para buscar unha alternativa que desactive o conflito. Alberto Núñez Feixoo combate nas dúas frontes. Tanto é así que fontes internas do PP sitúan o mandatario galego dentro dunha operación dirixida a pór o partido en mans dunha xestora diante dunha previsíbel caída de Pablo Casado, un dirixente moi debilitado e que só contaría co apoio do barón murciano, Fernando López Miras, persoa do círculo de confianza de Teodoro García Egea, cuxa dimisión solicitaron onte nos seus editoriais os dous principais xornais da dereita española, ABC e El Mundo. Federico Jiménez Losantos acolleu nesta sexta feira no seu programa de Esradio ao presidente galego. Feixoo non desaproveitou a súa presenza nunha das canles de radio máis influentes da dereita española para presentarse como unha terceira vía fronte ao binomio Casado e Ayuso. "Pablo Casado e Isabel Díaz Ayuso teñen que sentaren sós, sen intermediarios, e dar unha solución a ese problema que se creou neses círculos e ao que os demais asistimos atónitos", aseverou Feixoo. O presidente galego reservou durante a conversa os seus cariños para a mandataria madrileña e enviou as cargas de profundidade ao aínda máximo líder dos populares. Nesta liña culpou a dirección do partido da xestión do conflito, "non se pode actuar para acrecentar o problema, a dirección dun partido non está para ampliar os problemas, está para arranxalos" e incidiu en que "cando alguén mete a pata e cando a mete profundamente, ten que emendalo". Jiménez Losantos aproveitou a entrevista para expresarlle o seu apoio a Feixoo como sucesor de Casado e para animalo a relevalo como presidente do PP. A opinión do comunicador máis seguido polas bases da dereita máis extrema non é nova e, de feito, nos últimos meses leva expresando esta idea no marco do litixio aberto na formación conservadora pero tamén desde o convencemento entre boa parte do PP e do poder económico da incapacidade de Casado para liderar un proxecto gañador no Estado. Feixoo e Losantos non sempre pensaron o mesmo, porén neste momento partillan o obxectivo de armar unha alternativa fronte á actual dirección do PP. O primeiro para ter opcións de facer efectivo o soño de presidir o Goberno do Estado, o segundo, en tanto representante dos sectores económicos referenciados no PP madrileño, para garantir un Executivo dócil co "capitalismo de amiguetes" que manda na capital do Estado.


Summary: A 19º edición terá 16 días de teatro con catro estreas absolutas. Este ano o Premio Xiria ao Labor Teatral será para a Casa-Museo Manuel María e o Premio Mulleres en Acción para as Tanxugueiras.

A 39º Mostra de Teatro Internacional Cómico e Festivo de Cangas terá lugar do 24 de xuño ao 9 de xullo. Serán un total de 16 días coas artes escénicas e do humor como eixe fundamental mais tamén con actividades de danza, coloquios, presentacións, performance e exposicións. Alumnado de toda Galiza celebra o Día da Poesía recitando Rosalía e Manuel María Os 26 espectáculos previstos contarán co epicentro no recentemente nomeado Auditorio 'Xosé Manuel Pazos Varela' e ocuparán tamén rúas, prazas e outros lugares habilitados da vila morracense. Premios Xiria e Mulleres en Acción Nesta edición o Premio Xiria ao Labor Teatral será para a Casa-Museo Manuel María, en recoñecemento pola creación do Certame de Proxectos Teatrais para Compañías Profesionais. Outro dos galardóns relevantes será o Premio Mulleres en Acción que será para Tanxugueiras "polo impacto social da súa música e do seu discurso, abertamente feminista, que pon en valor e recoñece ás cantareiras e pandeireteiras", segundo a organización. A programación este ano inclúe 4 estreas absolutas, 9 estreas na Galiza e 3 coproducións, representando case un 73% dos espectáculos que se poderán ver no Auditorio e no Pavillón de Romarigo e máis dun 40% das obras de rúa. Entre as estreas absolutas atopamos Paxaros no cabo (Pistacatro), Histriónica (Mónica Sueiro), Somos circo (Desastronauts) e Días entre lusco e fusco (Escola de Teatro de Cangas). O Festigal volta con Tanxugueiras de cabeza de cartaz Destas catro estreas mundiais, dúas son coproducións da Mostra: Paxaros no cabo e Histriónica. A outra coprodución é Amantis, unha obra dirixida por Tamara Canosa. Ademais, haberá 9 estreas na Galiza, tres delas de compañías internacionais: Surprise (Pepe's Show, Chile), Cataplum (Ameba Teatre, Arxentina-Valencia) e Makers, Premio Nacional de Teatro en Suíza. Entre as outras estreas galegas atópase Los días ajenos de Bob Pop, un monólogo no que o comunicador Bob Pop narra as súas propias experiencias, Pas de deux, que xuntará no escenario a Chevi Muraday e a Miss Beige. Ave osos, será outro dos espectáculos que chega á Galiza da man da Mostra, unha obra onde os personaxes, unha parella de osos aos que unha pomba lles revela que van ser pais, debaten sobre un novo modelo de sociedade e outros modos de vivir o amor e a familia. A Mostra fecharase o 9 de xullo con Voces que no ves, obra da pallasa Pepa Plana que presenta unha versión feminina do mundo actual do circo.


Summary: Vetusta Morla, Iván Ferreiro ou Novedades Carminha, entre os primeiros protagonistas do Caudal Fest, que combina concertos xunto ao río cunha primeira xornada no centro de Lugo o 21 e 22 de setembro

Indie en Lugo? No Caudal Fest cren que si. O vindeiro 21 e 22 de setembro incorpórase ao amplo calendario festivaleiro galego unha nova cita, o Caudal Fest, que pretende xuntar milleiros de persoas á beira do Miño, na ampla zona verde da contorna do Pazo de Feiras e Exposicións, nunhas datas nas que a capital lucense xa arrecende a San Froilán, as festas patronais da cidade que se desenvolven dende apenas semana e media despois. Uns clásicos do xénero, Vetusta Morla, serán os cabezas de cartel dun certame impulsado polo Concello e que ten por tras algunhas das mans que xa tornaron en éxitos consolidados festivais xa emblemáticos como o Resurrection Fest de Viveiro. Xunto aos Vetusta Morla, que chegarán á cidade da Muralla cos éxitos de sempre e o novo disco Mismo sitio, distinto lugar, estará tamén en Lugo Iván Ferreiro, a rapeira Mala Rodríguez e os composteláns Novedades Carminha. Tamén se achegarán ao Miño en versión acústica DePedro e mais Andrés Suárez. Como fin de festa, a música que traia consigo Eme Dj, Marta Fierro, picadiscos de recoñecdio prestixio que xa pasou por festivais con recoñecemento galego, estatal e mundial, tales como PortAmérica, FIB, Sónar ou BBK, entre outros. Os concertos centrais do Caudal Fest, o sábado 22, celebraranse despois de que o novo festival arranque xa na xornada do venres en pleno centro de Lugo, na Praza de Santa María, cun cartel musical de balde aínda por descubrir. Tentarán, segundo os organizadores, "completar a axenda de actividades culturais que ofrece a cidade ao longo do verán" e facelo, segundo a alcaldesa, Lara Méndez, "cun espectáculo coidado, con programación para varios públicos e proxección internacional". A alcaldesa de Lugo, na presentación do Caudal Fest co xerente do Pazo de Feiras e os organizadores do festival A medio camiño entre os festivais urbanos e os que se desenvolven en plena natureza, o Caudal Fest porá a venda as primeiras 1.000 entradas o vindeiro 24 de xullo por 25 euros. Quen se acheguen, afirman dende a organización, atoparán "unha cita musical sostible, respectuosa co medio ambiente". Agardan, aseguran, unhas 10.000 persoas.


Summary: A petroleira mexicana opta por abandonar o capital do estaleiro vigués, que controla desde que a Xunta impulsara a "alianza estratéxica" que prometía a construción de buques tanque, atuneiros, quimiqueiros ou remolcadores e unha base loxística en Punta Lagosteira. Nada diso chegou.

Pemex marchará de Galicia. A petroleira mexicana advertiu esta semana do seu interese por abandonar o capital de Barreras, do que controla o 51% desde que en 2013 a "alianza estratéxica" que a Xunta impulsou coa petroleira callase nos traballos para a construción de dous únicos floteis e na compra do estaleiro vigués por parte da empresa estatal azteca. Nada máis se soubo das moreas de proxectos e contratos anunciados nun acordo que revitalizou un chisco o naval e, sobre todo, foi clave para que Barreras superase a súa grave crise. A enorme débeda da firma de México, a necesidade de soltar lastre e a chegada de López Obrador á presidencia poñen fin a unha aventura que empezou con sombras e dúbidas en Galicia e remata coas mesmas sombras e dúbidas na outra beira do Atlántico. Pemex marchará de Barreras e deixará Galicia logo da construción de dous floteis e tras multitude de promesas da Xunta incumpridasFoi a finais do verán de 2012, a poucas semanas das eleccións autonómicas, cando Feijóo bordeou a lei electoral para solemnizar o encargo dos dous floteis de Pemex para os estaleiros galegos. O acordo, con sinatura e retransmisión televisiva en directo, formaba parte desa "alianza estratéxica" da que viña meses advertindo a Administración con dosificados anuncios. Algúns tan polémicos como aquel que aseguraba que xa había contratos asinados cos estaleiros galegos e que a petroleira negaba aos poucos días, deixando en evidencia os anuncios do Goberno galego. No mes de maio anterior, a Xunta adiantara xa a construción de catorce remolcadores e a xeración de 2.500 postos de traballo; e en agosto, o presidente galego daba conta da solicitude da empresa azteca para construír unha terminal de hidrocarburos no porto exterior da Coruña, cun investimento de case 60 millóns nunha superficie de 30.000 metros cadrados que tampouco chegou. Case sete anos despois daquelas primeiras promesas, o conto mexicano rematou de vez, aínda que xa acabara algo antes. As primeiras promesas chegaran en forma de floteis. Un deles --Orgullo Petrolero logo denominado Cerro de la Pez, o construído en Navantia-- abandonaba a ría de Ferrol en maio de 2018 tras máis dun ano fondeado e agardando un comprador que non chegou. A Xunta falou mesmo de 2.000 empregos con este encargo para a comarca, pero a cifra máxima foi de 500 a pleno rendemento, máis de 200 deles traballadores das auxiliares. Foi o único encargo en Ferrolterra daquela "alianza estratéxica" que tivo algo máis de peso no sur.A "alianza estratéxica" de Pemex coa Xunta supuxo tamén a compra do estaleiro Barreras por parte da empresa mexicana, que agora marcha de VigoO outro flotel (Reforma Pemex) encargado en Galicia por PMI, filial internacional da petroleira, foi construído en Barreras, estaleiro do que agora a firma azteca posúe o 51%. Esa compra, adiantada por Praza.gal a finais de abril de 2013, foi unha das consecuencias do acordo entre a Xunta e o Goberno mexicano. E o estaleiro quedou en mans mexicanas. Foi logo dunha ampliación de capital de 5,1 millóns abonada ao completo por Pemex. Un salvavidas fundamental ante a mala situación de Barreras, que xa quedou atrás. Arestora as contas dan e a carteira de encargos aumenta. Entregará un cruceiro de luxo a Ritz-Carlton tras o verán, empezará a construción de dous buques novos para a norueguesa Havila, ten adxudicado un ferri e negocia outros dous cruceiros máis. Os actuais socios de Pemex en Barreras, José García Costas --presidente do estaleiro e propietario de Electromecánica Naval e Industrial (12,3 %) e Valiño (10 %); e Albacora, de Ignacio Lachaga (24,5 %)-- pretenden exercer o seu dereito de recompra. Pero a empresa mexicana non quere regalar a súa participación logo do importante investimento realizado e despois de, segundo a prensa azteca, descubrir que os antigos responsables intentaron vender "a baixo prezo" aproveitando a transición política que estaba vivindo o país tras o recambio no goberno. Mentres, os futuros donos fanlle ás beiras á Xunta para que entre no capital.Feijóo chegou a prever a construción en Galicia de tres buques tanque, un atuneiro, un barco de apoio a plataformas petrolíferas, dous quimiqueiros e remolcadoresSexa como for, Pemex marchará, xa que o seu labor acabou tras servir de avalista do cruceiro The Ritz Carlton e logo de que o flotel, aínda sen uso, fose entregado en 2016. A petroleira estatal mexicana considera o estaleiro vigués un activo non estratéxico e intenta soltar lastre logo de que a crise do cru, a elevada débeda --é a petroleira máis endebedada do mundo (107.000 millóns de dólares)-- e a chegada de López Obrador á presidencia do país. O novo director xeral de Pemex, Octavio Romero Oropeza, nunca tivo clara a rendibilidade dos polémicos negocios da empresa en Galicia, cuestionados desde o principio en México. Desde a Xunta, as promesas e perspectivas eran grandes, pero no limbo quedaron unha morea de anuncios por parte de Feijóo: tres buques tanque, un atuneiro, un barco de apoio a plataformas petrolíferas, outro buque-hotel, a renovación de parte da frota, dous quimiqueiros e os remolcadores. Construíronse os dous floteis, Pemex salvou a Barreras e agora o estaleiro galego pretende recuperar o control tras superar unha grave crise.No fondo, segundo a prensa mexicana, o ex-secretario de Gobernación de México, o falecido Juan Camilo Mouriño, fillo do presidente e máximo accionista do Celta, Carlos Mouriño. Colaborador e amigo do anterior presidente mexicano, Felipe Calderón, fontes consultados no paíz azteca sinálano como a persoa que preparou con Feijóo a chegada e iniciativa de Pemex en Galicia. Un ano antes de morrer nun tráxico accidente de aviación, en 2007, Juan Camilo Mouriño, daquela xefe da Oficina da Presidencia, prometeu a un grupo de empresarios galegos axudalos no outorgamento de contratos de Pemex para a construción de buques. A prensa mexicana sitúa o falecido Juan Camilo Mouriño como o home clave da operación de Pemex en Galicia tras prometer a empresarios galegos a axuda de Pemex xa en 2007Foi cinco anos despois cando Felipe Calderón, poucos meses antes de acabar o seu mandato, ordenou ao director xeral de Pemex, Juan José Suárez Coppel, asinar dous contratos cos estaleiros galegos para os floteis. Aí chegou a polémica, xa que mentres o Goberno galego aseguraba que Navantia e Barreras construirían os buques, a empresa mexicana deixaba en evidencia a Xunta ao asegurar que non había contrato ningún senón que debería decidir entre varias ofertas. Mesmo conselleiros da firma estatal censuraron un anuncio que consideraron propaganda política. Entre acordos de confidencialidade e moitas sombras, PMI, filial de Pemex, asinou os contratos para a construción dos floteis mentres Feijóo prometía novos encargos que nunca chegaron.


Summary: Os grupos da oposición do Concello de Ourense, PSOE, BNG e Ciudadanos, non acudiron esta segunda feira ao pleno municipal debido ao positivo en Covid-19 detectado nun asesor do alcalde. Ao rexedor acusárono de "irresponsábel" por non aprazar a convocatoria.

En declaracións aos xornalistas antes do pleno, ás portas do Consistorio, os portavoces da oposición, Rafa Villarino (PSOE), Luís Seara (BNG) e Pepe Araújo (Cs) explicaron a súa decisión de non asistir ao pleno. Pola súa banda, o rexedor, Gonzalo Pérez Jácome, expuxo a súa postura durante unha breve intervención ao comezo dun pleno que se liquidou nuns 20 minutos. Por parte do PSOE, Rafa Villarino reivindicou estar "a representar a responsabilidade nesta cidade", así como "a defensa dos funcionarios" e "da saúde". Pola contra, censurou o comportamento do "bigoberno" de Democracia Ourensá e PP, que, nun momento no que existen activos ao redor de 200 casos de contaxiados por coronavirus en Ourense, "no canto de actuar de forma exemplarizante, o que fai é tentar ocultalo". A respecto diso, lembrou que a oposición solicitou información sobre a idoneidade ou non de realizar o pleno, pero "ese informe non aparece por ningún sitio", por iso é polo que se preguntan "sobre a base de que se está actuando". "Cunha iluminación do alcalde?", inquiriu. Neste sentido, subliñou que a "suspensión cautelar do pleno" poderíase adoptar "sen ningún problema" e engadiu que "o peor non é a falta de exemplo", senón que os empregados "están a traballar cando tiveron contacto cunha persona contaxiada". "Que máis se debe facer para que alguén interveña?", concluíu, aludindo ao presidente da Xunta, Alberto Núñez Feixoo, e ao da Deputación, José Manuel Baltar. Precisamente, o pai deste último e ex presidente do ente provincial, Xosé Luís Baltar, permanece ingresado por Covid-19 no hospital. Luís Seara: "Jácome actúa de forma absolutamente irresponsábel" En nome do BNG, o seu portavoz, Luís Seara, afirmou saber "que se estaba ante un goberno incompetente" e "incapaz", pero criticou que "tamén" actúa de forma "absolutamente irresponsábel". "Tanto que é capaz de xogar coa saúde das persoas sen importarlle o máis mínimo", incidiu. "Os portavoces da oposición estamos a esperar algunha explicación a respecto diso", chamou a atención, antes de advertir de que a oposición cre que "non se dan as condicións para acudir ao pleno" pois non hai "ningunha garantía". Na súa opinión, se o pleno non se apraza, habendo outro convocado para o 11 de setembro, é "porque priman máis os intereses de partido que a saúde das persoas", e "coa saúde das persoas non se pode xogar nin frivolizar". O portavoz de Cs, Pepe Araújo, avisou de que "parece que vale todo" cun "alcalde desnortado" e "facendo trastadas que deixan en moi mal lugar a imaxe desta cidade". Así, lamentou a "situación de inseguridade terrible" e apelou a "ver se alguén se centra e pon contra as cordas ao alcalde" dentro do seu propio partido. Jácome non ve problemas Xa dentro do Consistorio, Jácome tomou a palabra para "aclarar o motivo" polo que se realizou finalmente o pleno, e relatou que após coñecerse o positivo, na sexta feira, "automaticamente" foi comunicado á área de recursos humanos, que á súa vez o deu a coñecer ás autoridades sanitarias. "Eu como alcalde interésome persoalmente do tema e ao final, ao nove e media ou dez da noite, recibo unha chamada dunha coordinadora Covid que me explica a situación", expuxo. Segundo contou o alcalde, esta persona díxolle que o seu asesor, o contaxiado, fora "examinado e consultado" e que despois destas pescudas "entenden que no ámbito laboral non hai necesidade de activar ningún tipo de protocolo, xa que non houbo contactos estreitos". Neste contexto, criticou que a oposición "pida un informe", cando, segundo dixo, non o hai pois as autoridades sanitarias non o emiten en caso de non considerar necesaria a adopción de medidas. "Non se dá informes aos que non teñen que facer nada", asegurou.


Summary: A imposibilidade de manter encontros ou reunións presenciais multiplicou o emprego de aplicacións informáticas coas que realizar videochamadas. Unha das máis coñecidas, Zoom, sufriu problemas de seguridade que alertaron do perigo destes programas.

O estado de alarma e o confinamento conseguinte levou a un incremento notábel das aplicacións informáticas que permitían comunicarse a través de videoconferencias. Desde o seu uso familiar ou coas amizades, até reunións de traballo ou dos propios gobernos pasaron, estas semanas, a realizarse por internet. Unha das empresas máis coñecidas que ofrecen este servizo é Zoom. O seu uso medrou exponencialmente coa pandemia e volveuse masivo a nivel internacional, pasando nos últimos tres meses de ter 10 millóns de reunións diarias a máis de 200 millóns. Nas últimas semanas, varios escándalos de falta de privacidade e seguridade no seu produto, fixeron que se analizaran a aplicación que se empregaba non só a nivel doméstico, tamén no mundo da empresa e o sector público. Félix Barbeira, responsábel de Operacións e Seguridade de Dinahosting, explica a Nós Diario que se descubriu que a aplicación de Zoom "permitía que un terceiro puidera acceder a reunións virtuais creadas con contrasinais débiles" e ademais tiña "unha fenda de seguridade que permitía aos ciberdelicuentes facerse coas contrasinais de Windows". Nos computadores Mac, Zoom tiña unha vulnerabilidade que concedía acceso non permitido á cámara e ao micrófono Outro dos problemas detectados era que o programa Zoom "nos computadores Mac tiña unha vulnerabilidade que concedía acceso non permitido á cámara e ao micrófono" e "a aplicación de iPhone enviaba sempre datos de uso a Facebook, aínda que o usuario non tivera conta nesa rede social". Barbeira indica que Zoom "non aclara exactamente cal é a súa política de cifrado con respecto ás videochamadas, cifra certos aspectos da comunicación pero non todo o contido". Rematar nun servidor na China "Dependendo de onde se estabeleceran as reunións virtuais", explica Barbeira, "algunhas pode ser que remataran en servidores localizados xeograficamente na China, onde hai unha lexislación diferente no canto ao tratamento de datos persoais". Esta circunstancia permitía que as autoridades tiveran a posibilidade de obrigar aos operadores de servizo a entregar eses datos. O amplo uso de Zoom tamén influíu nunha serie de problemas de forma indirecta. "Houbo un aumento de correos falsificados (Phising) onde os ciberdelincuentes empregaban a imaxe de Zoom para tentar roubar datos ós usuarios", explica o responsábel de seguridade de Dinahosting. Problemas solucionados A maioría destes problemas foron solucionados, moitos rapidamente. "A favor da empresa hai que comentar que deron a cara e recoñeceron os fallos dando máis ou menos explicacións detalladas", asegura Barbeira, "semella que no momento do desenvolvemento da aplicación deron prioridade á facilidade de uso e non se centraron tanto na seguridade". Estes fallos fixeron que algunhas das grandes empresas como Apple, Google, NASA ou Tesla prohibiran o uso corporativo da aplicación. Zoom respondeu comprometéndose a mellorar a súa seguridade sen publicar novas funcionalidades. Non hai aplicacións 100% seguras "No mundo da seguridade informática hai que estar constantemente informado dos fallos que se van publicando", asegura Félix Barbeira, "a diario estamos aplicando parches, corrixindo vulnerabilidades, estudando outras que xorden novas, hai que estar atento para ir sempre un paso por diante", engade. No mundo da seguridade informática hai que estar constantemente informado dos fallos que se van publicando Este técnico informático afirma que "nunca se pode asegurar que unha aplicación sexa 100% segura". O motivo non é outro que lembrar que "tras do programa sempre hai persoas que están escribindo ese código e como humanos que son poden cometer fallos". Mellor empregar software libre Como recomendación para loitar contra estes problemas de seguridade, Félix Barbeira recomenda tentar empregar software libre. "Este tipo de programas teñen o código aberto ao público e calquera pode revisalo, con isto asegurámonos que ningunha empresa estea a recoller os nosos datos para fins lucrativos e tamén temos control absoluto sobre a aplicación". Un claro exemplo é Jitsi, a aplicación de videoconferencia que empregan en Dinahosting. "Témola instalada nun servidor propio, é a ferramenta que usamos a diario para as reunións corporativas", explica Barbeira. Esta aplicación é a que recomendan tamén desde a asociación Mancomún e a Asociación para a Modernización Tecnolóxica da Galiza (Amtega).


Summary: A Conselleira do Mar instou ao Concello de Malpica a pedir axudas no GALP para adquirir un novo guindastre no porto de Barizo

Dende o pasamento en decembro de 2018 dun mariñeiro na entrada do porto de Malpica, levamos pouco máis dun ano de carreira por mellorar a seguridade. Despois de moitas protestas, en clave política, e mesmo da entrega de 10.000 sinaturas, a Xunta púxose a traballar nunha solución.O pasado mes de outubro anunciaban a o proxecto de instalación radar que comezaba en decembro a medir o impacto das ondas e as correntes sobre o peirao. Hai un par de semanas que se instalaban 3 novos sensores e un dispositivo especial de medicisión Onte, o alcalde malpicán Walter Pardo visitaba á Consellería para ver cando comezarán as obras, e atopouse cunha mensaxe de "calma" da Conselleira do Mar. Rosa Quintana pediulle que "deixe traballar aos técnicos para que poidan verificar a procedencia das medidas en estudo e advirte de que as présas poden levar a resultados contraproducentes". "Hai que ser rigorosos", argumentou a conselleira para xustificar os retrasos no comezo das obras.Na xuntanza, na que tamén estivo o patrón maior da confraría, Pedro Pérez, a Xunta explicou que é o momento da "recollida de datos do comportamento da dársena co obxectivo de coñecer as necesidades que marcarán as pautas da licitación do estudo de alternativas e o posterior proxecto para dar unha solución definitiva ao peirao de Malpica". Peirao de Barizo Outro dos temas abordados na xuntanza foi a disposición dun novo guindastre para poder pór en seco embarcacións no peirao de Barizo. Neste senso, Portos de Galicia xa analizara, hai meses e a instancia do anterior alcalde, a posibilidade de arranxo do existente, se ben se recomendou, ante o estado do mesmo e a falla de garantías de seguridade e viabilidade da reparación, optar pola súa substitución por un novo. Para acometer esta nova instalación, a conselleira do Mar reiterou a posibilidade de que os usuarios soliciten diante do GALP unha axuda para realizar a adquisición e colocación do novo guindastre, sinalando que o prazo de solicitude estaría aberto ata o vindeiro 1 de marzo.


Summary: A MNL leva o 21 de xaneiro ao Comité de Dereitos Humanos de Nacións Unidas a denuncia das vulneracións e incumprimentos por parte dos poderes públicos en materia lingüística.

O vindeiro 21 de xaneiro, o Comité de Dereitos Humanos da Organización das Nacións Unidas recibirá unha denuncia das vulneracións e incumprimentos do Estado español no campo lingüístico. O Comité terá nas súas mans o informe e relatorio das vulneracións en materia lingüística referentes ás tres linguas cooficiais. Será en Xenebra e da man dunha delegación de Elen na que participará a Mesa pola Normalización Lingüística, co seu presidente ao fronte, Marcos Maceira. Elen é unha organización que aglutina diferentes entidades – de Euskal Herria, Catalunya, Valencia...- de defensa dos diferentes idiomas do Estado español. Cada certo tempo o Comité de DDHH reúnese para avaliar o cumprimento dos diferentes estados que integran a ONU en dereitos humanos. O 21 deste mes realizarán unha desas xuntanzas e por iso a MNL con Elen van estar presentes ese día para denunciar os incumprimentos do Estado español en materia lingüística. Cidadáns de pleno dereito Desde A Mesa lembran que hai motivos de abondo para esta denuncia, como o incumprimento por parte do Estado español da Carta Europea das Linguas ou a Declaración Universal de Dereitos Lingüísticos, do incumprimento dos dereitos lingüísticos polas administracións do Estado e mesmo da regresión que se está a producir a respecto do galego por parte de medidas e políticas adoptadas pola Xunta (como o 'decretazo' no ensino). "Se optas por vivir en galego non es un cidadán de pleno dereito. Que acceso tes ao galego, por exemplo, na Xustiza, ou mesmo nun ensino no que mesmo hai materias que se prohibe que se impartan en galego?", indican desde a entidade que preside Marcos Maceira. A European Language Equality Netwkork presenta a denuncia da que fai parte a Mesa A MNL dá o paso de "internacionalizar" o que está a acontecer co galego: "Os poderes encarregados de protexer e de promover o galego están a facer todo o contrario, non cumpren con esas obrigas. Por iso se orixina esta denuncia". Compromiso A Mesa non vai estar sola o vindeiro día 21 de xaneiro. A European Language Equality Netwkork, entidade que presenta a denuncia, formouse en Estrasburgo en 2011, substitúe o antigo Bureau Europeo para Linguas Minorizadas (EBLUL) e representa 42 comunidades lingüísticas de 23 Estados europeos


Summary: As librarías seguen a formar parte do tecido comercial malia contar coa competencia directa da venda por internet. Nelas traballan persoas autónomas, na súa maioría, ou baixo contrato laboral. O seu perfil vocacional provoca casos de precariedade mais sempre hai excepcións.

O Día das Librarías é unha boa data para reflexionar sobre este sector que se resiste a perder peso na nosa sociedade. A facilidade de acceso que temos na actualidade para mercar libros a través de internet reduciu en grande medida os ingresos cos que contaba até hai pouco e obrigou a modernizarse a moitas librarías. A situación específica da Galiza mantivo un mapa de estabelecementos físicos moi espallado e que conta con recursos que diversifican a oferta contando con material de papelaría. As librarías galegas Segundo datos facilitados polo Observatorio da Cultura galega a través da Confederación de Gremios e Asociacións de Libreiros (CEGAL) no último Mapa de Librarías publicado en 2017, con datos de 2016, na Galiza hai un total de 402 librarías. Temos 14,8 librarías por 100.000 habitantes. En relación á facturación podemos definir que a maior parte son pequenas ou medianas empresas. Segundo datos de 2018 do Sistema de Análise de Balances Ibéricos a media de ingresos anual situase en 361 mil euros e o número de empregadas e empregados en 3,5. Tendo en conta os datos anteriores enténdese que o 55% das persoas titulares das librarías sexan autónomas, correspondendo o 26% a mulleres titulares. Traballar nunha libraría As librarías galegas non escapan ao sistema laboral que temos na actualidade e no que predominan elementos que levan a reducir salarios, incrementar horas moi por enriba do que estipulan os contratos até chegar a certa tendencia de "vivir" no propio estabelecemento. Irma Amado, responsábel da libraría NUMAX, pode contar en primeira persoa eses dous mundos que conviven nunha profesión que ten moito de vocacional. Formou parte do persoal da libraría barcelonesa La Central durante uns anos, unha experiencia que lle serviu como "escola" de aprendizaxe que sumou estudos na Escola de Llibrería da Universitat de Barcelona (UB) e a licenciatura de Filoloxía Hispánica. Na libraría NUMAX traballan na actualidade tres persoas a xornada completa con reforzo de persoal doutras áreas da propia cooperativa «Marchei da Libraría La Central porque estaba a desgusto a nivel laboral, foi moi duro para as traballadoras». Esa experiencia aproveitouna cando xurdiu a posibilidade de participar nun proxecto que recuperou o cine para a cidade de Compostela. «NUMAX nace un pouco polas situacións laborais previas que tivemos as persoas fundadoras, xente que veu de traballar por conta allea e xente que non tivo contratos», explica a Sermos Galiza, «foi un dos alicientes que fixo que nos decidisemos a contar ese proxecto». E a experiencia funciona. Na libraría NUMAX traballan na actualidade tres persoas a xornada completa con reforzo de persoal doutras áreas da propia cooperativa. Crear emprego no sector con poucos beneficios As dificultades non só económicas para a responsábel da libraría NUMAX. Conta moito como se traballa. «O que me preocupa é a súa profesionalidade». As libreiras e libreiros precisan dunha formación constante. «Teñen que estar en contacto constante con toda a canle que intervén para que sexa rendíbel, desde o editor ao distribuidor pasando polo encontro con outras librarías». Dentro deste apartado Irma Amado pensa que para acadar un bo nivel «hai que coñecer ferramentas tecnolóxicas de contabilidade, de comunicación, de administración». Amado relaciona a situación que teñen moitas das persoas que traballan no mundo das librarías con varios problemas que sofre o sector. «A marxe de beneficio na venda de libros é ridícula», apunta, «é un negocio que require un constante movemento de obras de almacén e novidades». Explica que unha boa parte do horario ten que estar pendente do traballo de xestión como de facturas, atender provedores, «sen case tempo para poder ler, algo fundamental no meu traballo onde tes que recomendar obras e poder estar ao día para non depender das novidades dos grandes selos editoriais». As Administracións galegas e os gremios de librarías tamén contan na análise que realiza Irma Amado. «Teñen que tomarse máis en serio o traballo das librarías, facer actividades que teñan interese e que non están facendo». Pon exemplo doutras zonas do Estado español onde ten asistido a cursos de formación. «Hai que destinar máis recursos a ese tema», sinala. «Está moi ben ter unha carreira de filoloxía ou outra relacionada mais tamén hai que ter coñecementos específicos». Actualizarse ou morrer. «O mundo móvese moi rápido e as librarías teñen que estar aí».


Summary: Perto dun milleiro de persoas participaron na actividade de limpeza simultánea organizada por Adega en 41 concellos.

A XV Limpeza Simultáneas do Proxecto Ríos de Adega concluíu o pasado domingo coa participación de 918 persoas, segundo informou a asociación ecoloxista esta quinta feira a través dun comunicado. Na xornada, decorrida de forma paralela en 41 municipios do país, participaron 62 entidades entre fundacións, centros de ensino, concellos e outros organismos, con presenza tamén dunha multitude de crianzas. "Limpáronse grandes ríos e tamén pequenos regatos, pero todas e todos tiñamos o mesmo obxectivo: coidar os nosos ríos e concienciar á sociedade da necesidade de que estean ben conservados", apuntaron desde Adega. O voluntariado que denuncia e combate o 'emporcallamento' dos ríos galegos Na limpeza simultánea deste ano recolléronse até oito toneladas de refugallos moi variados, con especial presenza dos plásticos. "Botellas, garrafas, bolsas, sacos... Atopámonos con verteduras de rodas de automóbiles, cristais e latas; tamén pilas, restos de madeira, móbeis, ferralla, un valado de sinalización, entullos; retiráronse uralitas, roupa, calzado, etc.", lamentaron. As máscaras e as toalliñas húmidas tamén abondaron na recollida de lixo. "É preciso reflexionar sobre o uso destes artigos, e aínda máis sobre o lugar que empregamos para desfacernos deles, xa que ao tiralos polo retrete rematan nos nosos ríos contaminando bacías e ribeiras", dixeron deste o colectivo. Porén, Adega lembra que o voluntariado ambiental "non é man de obra barata que poida suplir o traballo da administración", senón que constitúe "unha masa de xente que axuda a concienciar á sociedade". Proxecto Ríos é unha iniciativa promovida por Adega desde 2005 e financiada por Augas da Galiza e a Confederación Hidrográfica Miño-Sil, e este ano sumáronse novos concellos, asociacións culturais, xuvenís, ecoloxistas, centros de atención á diversidade, scouts e outras entidades.


Summary: Alcaldesas e alcaldes do BNG reuníronse hoxe en Santiago para daren a coñecer un manifesto en solidariedade coas vítimas das preferentes e contra a lei da administración local que prepara o PP (por afortalar as deputacións e pór en risco a prestación de servizos básicos). Sobre as preferentes, as alcaldesas e alcaldes do BNG denuncian a drenaxe de 600 millóns de euros de Galiza ao Estado.

O poder municipal en mans do BNG compareceu hoxe por vez primeira co novo portavoz nacional da organización frentista, Xavier Vence. Fíxoo para expresar a súa solidariedade coas persoas vítimas da estafa das preferentes e para mostrar a súa oposición ao anteproxecto da lei de administración local, por potenciar as deputacións e pór en risco, segundo a súa opinión, a prestación de servizos básicos. Os rexedores nacionalistas -cos que tamén compareceu a nova responsábel de Política Municipal do BNG, Goretti Sanmartín- comprométense a poren en marcha desde os gobernos locais que presiden accións que permitan que "non se perpetúe este roubo a galegas e galegos". A estafa representa, de acordo coas avaliacións do BNG, unha drenaxe de recursos de Galiza cara aos circuítos financeiros do Estado español. Cífrana en 600 millóns de euros. Cualifican a quita do 43 por cento de "expropriación inxusta e roubo a máis de 62.000 familias deste país que son veciños e veciñas nosos". A respeito da súa crítica ao anteproxeto da lei de administración local, para alén de denunciar o fortalecimento das deputacións, expresan a súa oposición a que "desaparezan as funcións dos concellos de menos de 20.000 habitantes", competencias que pasarían a ser absorbidas polas corporacións provinciais.


Summary: A portavoz nacional chamou a "ampliar a base social do BNG" na apertura da Asemblea Nacional da formación, que se celebra esta fin de semana na Coruña. Francisco Jorquera foi homenaxeado Ambiente "festivo" para un Bloque "sólido e cohesionado"

Ambiente "festivo" para un Bloque "sólido e cohesionado" A portavoz nacional do BNG, Ana Pontón, abriu este sábado na Coruña a XVI Asemblea Nacional da formación cun discurso no que chamou a ampliar a súa "base social" facendo ao mesmo tempo unha homenaxe á militancia do Bloque: "Sodes do mellor deste país", dixo. Tamén foi homenaxeado Francisco Jorquera, encargado de pronunciar o discurso de apertura do evento, ovacionado polos e polas asistentes e cualificado como un "dos bos e xenerosos", en palabras da tamén ex deputada Rosana Pérez. "Estamos nun momento de sumar e de agrandar a base social do nacionalismo. Temos que ter as portas abertas a todas as persoas que senten a Galiza, que pensan que merecemos un futuro mellor" Na súa intevención, Pontón destacou "o clima de entendemento interno e de cohesión" do BNG, "un valor ante a cidadanía e tamén para atraer ás persoas que sintan Galiza como nación". "Hoxe o BNG é unha organización da que se fala polas nosas ideas e propostas, e temos que soldar, desde a fraternidade, a unión dos galegos e galegas que pensamos que Galiza é unha nación e queremos conquistar liberdade", dixo. E engadiu que "estamos nun momento de sumar e de agrandar a base social do nacionalismo. Temos que ter as portas abertas a todas as persoas que senten a Galiza, que pensan que merecemos un futuro mellor. Un futuro que deixe atrás a corrupción sistémica deste réxime, o roubo de dereitos e de liberdades e o empobrecemento dos traballadores e das traballadoras". Pontón afirmou que "o nacionalismo é máis necesario ca nunca" e destacou que nos últimos meses o BNG levou a cabo un proceso de actualización ("incluímos importantes actualizacións no plano analítico, no organizativo e no político", dixo), mais "sen renunciar ao esencial: isto é, que somos nacionalistas é que somos unha organización asamblearia na que a militancia é quen máis ordena". A líder do BNG fixo un repaso pola historia da formación, dende as loitas sociais das Encrobas, Xove, Baldaio, ata Nunca Máis ou Queremos Galego. No discurso Pontón tamén cargou contra o PP e Alberto Núñez Feijoo: "O PP leva anos sementado discordias, e nós temos que sementar unidade das galegas e galegos. O PP leva anos destruíndo dereitos e conquistas sociais, e nós temos que ser o motor que recupere os dereitos roubados. O PP leva anos atacando a nosa lingua e a nosa cultura. Nós temos que ser un vendaval de liberdade contra a súa invernía". E destacou como exemplo o traballo que o BNG desenvolve nos concellos que goberna. "Punto de inflexión para renovar e corrixir o que haxa que corrixir" "O PP leva anos sementado discordias, e nós temos que sementar unidade das galegas e galegos. O PP leva anos destruíndo dereitos e conquistas sociais, e nós temos que ser o motor que recupere os dereitos roubados" O secretario de Comunicación, Rubén Cela, sinalara ao mediodía que esperaba que a asemblea sirva "de auténtico punto de inflexión para renovar e corrixir o que haxa que corrixir para facer do BNG unha organización máis útil, con máis incidencia e con máis respaldo electoral", que engadiu que a formación segue a ser "fundamental" e que "en Galiza ten que seguir existindo unha expresión política propia do nacionalismo sen ningún tipo de atadura de ámbito estatal, é que só se deba ao pobo galego". Cela, xunto co Montse Prado e Nestor Rego, ambos responsables da Área de Internacional, foron os encargados de recibir as delegación convidadas nun encontro previo ao inicio da asemblea baixo o lema Solidariedade internacionalista, soberanía dos pobos, que contou con representantes do PNV, Bildu, Esquerra Republicana entre outras forza políticas nacionalistas do Estado. E tamén cunha ampla representación das forzas de esquerda lusas, -Bloco de Esquerdas e PCP-, e doutros territorios de Europa incluíndo, por primeira vez, a formación de esquerdas de Alemaña Die Linke. Igualmente, participaron representantes do pobo de Palestina, do Kurdistán, do Sáhara e dos consulados de Cuba e Venezuela. A Asemblea Nacional continúa este domingo Ás 13.30 procederase á votación das teses políticas, principios organizativos e regulamento e ás 13.40 á votación das candidaturas ao Consello Nacional A Asemblea Nacional do BNG celebra este domingo a súa segunda xornada, tamén no Palexco da Coruña, a partir das 10.30 horas co debate das emendas presentadas. Ás 13.30 procederase á votación das teses políticas, principios organizativos e regulamento e ás 13.40 á votación das candidaturas ao Consello Nacional. Os resultados coñeceranse pola tarde, a partir das 17 horas, proclamándose os novos Consello e Executiva e Portavocía nacional, na que repetirá Ana Pontón, que ás 18 horas pronunciará o discurso de peche. Discurso de Ana Pontón (.pdf)


Summary: O Observatorio da Mariña pola Igualade vén de presentar a Axenda Feminista 2018 co título de Activistas galegas. É a maneira en que a organización quere, no seu décimo aniversario, render homenaxe ao activismo galego. Reivindicacións e nomes de militantes polos dereitos e a igualdade das mulleres aparecen nas páxinas da súa axenda anual.

Nas anteriores sete edicións, a iniciativa do observatorio escolleu como protagonistas galegas dedicadas á música, á escrita, ao teatro, á poesía, á ciencia e ás labregas. En Activistas galegas figuran a membro do Foro de Inmigración Laura Bugalho, a sindicalista labrega Isabel Vilalba, a músico de Batuko Tabanka Antonina Semedo, a xuíza Paz Filgueira, a ecoloxista de Verdegaia Nela Abella, a filóloga e experta en normalización lingüística Valentina Formoso, a libreira de Lila de Lilith -libraría feminista de Compostela- Patricia Porto, a activista pro Palestina Marisela González, a sindicalista Susana Riveira, Iria Villar, Adriana Casal e Carmen Vilaboa. O formato é igual ao de edicións anteriores e este anos conta con deseño da ilustradora viguesa Abi Castillo. Hai xa varias datas para a presentación da axenda. Celebrarase durante os días 15, 16 e 19 de decembro nas librarías Porta da Vila (Viveiro), Lila de Lilith (Santiago de Compostela) e Bahía (Foz) respectivamente. As 12 activistas que protagonizan o anuario estarán presentes nos actos.


Summary: Alexandre Sánchez Vidal, que fora tenente de alcalde de Ourense polo BNG entre 2007 e 2009, morreu este sábado.

Sánchez Vidal era avogado da Administración. A causa da morte foi un cancro, que lle diagnosticaran hai uns meses. Durante 16 anos, o seu rostro foi habitual da política local. Líder do BNG na oposición, fixo parte do bipartito presidido por Francisco Rodríguez (PSdeG). O Bloque emitiu un comunicado en que amosa "o seu pesar polo falecemento do compañeiro Alexandre Sánchez vidal, que será lembrado pola súa capacidade de traballo e polo seu compromiso político co nacionalismo galego e particularmente coa cidade de Ourense". Nos últimos tempos participara no impulso da plataforma electoral local Ourense Mellor, próxima a En Marea. A candidatura de Etelvino Blanco suspendeu a campaña durante dous días.